Ёшларнинг чинакам суянчи ва таянчи / ADOLAT ижтимоий-сиесий газетаси\nЮксак эътиборга муносиб хизмат қиламиз\nЎзбекистон “Камолот” ёшлар ижтимоий ҳаракатининг IV қурултойида муҳтарам Президентимизнинг сўзлаган нутқи ва ушбу тарихий анжуманда юртимизнинг барча ҳудудларидан ташриф буюрган делегатлар ҳамда видеоконференция орқали маҳаллий ҳокимликлар раҳбарлари ва ҳудудлардаги ёшларнинг ҳам қатнашганлиги бугун бутун мамлакатимиз ёшларининг, жумладан, Қорақалпоғистонлик ёшларнинг ҳам қалбида янада жўшқин кайфият, ғайрат ва шижоат уйғотгани ҳақ гап.\nДавлатимиз раҳбарининг мамлакатимизда шу кунгача ёшлар сиёсати бўйича олиб борилаётган ишларга танқидий баҳо бериб, аниқ вазифалар, таклифларни илгари сурганлиги юртимизда яшовчи ҳар бир ёшнинг келажаги ва тақдири учун мамлакат раҳбарининг жон куйдириб, юксак эътибор қаратаётганидан далолатдир. Президентимизнинг юртимиз фарзандлари қалбига катта ишонч бағишловчи, ҳаёт ҳақиқатидан келиб чиқиб таъкидлаган фикрлари бутун Ўзбекистон ёшларини янги марралар сари руҳлантириб юборди.\nШу кунга қадар Ўзбекистон “Камолот” ЁИҲ Нукус шаҳар кенгаши таркибидаги 124 та бошланғич ташкилотга 73456 нафар ёшлар бирлашганлиги 300 мингдан ортиқ аҳоли истиқомат қиладиган ва унинг 180 мингга яқини 30 ёшгача бўлган ёшлар ҳисобланган Нукус шаҳри учун ижобий кўрсаткич деб ҳисоблай олмаймиз.\nЎзбекистон “Адолат” СДП Қорақалпоғистон Республикаси кенгашининг “Ёш адолатчилар” қаноти сафида эса 30 ёшгача бўлган ёшлар сони 4097 нафарни ташкил этаётганлиги ҳам уюшмаган ёшлар билан янгича ёндашувлар асосида ишлашни тақозо қилади. Ушбу рақамлар жамият ҳаётида муҳим ва ҳал қилувчи куч ҳисобланган ёшлар, айниқса, уюшмаган ёшларимиз билан кам шуғулланганимизни кўрсатиб турибди.\nДавлатимиз раҳбари ўз маърузасида билдирган танқидий, таҳлилий фикрлардан тўғри хулоса чиқариб, берилаётган имкониятлардан самарали фойдаланган ҳолда оқилона иш юритиш вазифаси, айниқса, ёшлар сардорларига катта масъулият юклаб, изланиш ва ташаббускорликка, фидойи бўлишга чорлайди.\nПрезидентимиз томонидан ёшларни қўллаб-қувватлашга оид билдирилган бир қатор таклифлар янги ташкилот — Ўзбекистон ёшлар иттифоқининг ҳуқуқий жиҳатдан мустаҳкам, ёшлар ҳаётидаги турли муаммо ва камчиликларни ўз вақтида ижобий еча оладиган нуфузли ташкилот бўлишидан далолат беради.\nШу билан бирга, Президент ҳузуридаги Давлат бошқаруви академияси қошида Ёшлар муаммоларини ўрганиш ва истиқболли кадрларни тайёрлаш институтининг ташкил этилиши мамлакатимизда салоҳиятли, мамлакат ижтимоий-сиёсий ҳаётининг турли жабҳаларида ўз билим ва тафаккури билан хизмат қилишга тайёр бўлган келажак эгаларининг камол топишига хизмат қилади.\nДавлатимиз раҳбарининг бугун ёшларимиз орасидан етишиб чиқаётган ватанпарвар, ҳалол, ўз меҳнати билан замондошларига ўрнак кўрсатаётган йигитларга “Мард ўғлонлар” деган ном билан Давлат мукофотини ва ёшларга оид давлат сиёсатини амалга оширишда, ўқишда, меҳнатда, жамоат ишларида ҳар томонлама фаол бўлган йигит-қизларни тақдирлаш мақсадида “Келажак бунёдкори” медалини таъсис этиш тўғрисидаги таклифлари, биз ёшларга давлат сиёсати даражасида кўрсатилаётган эътибор, ғамхўрлик ва рағбатнинг яна бир юксак намунасидир.\nМамлакат тараққиёти илм-фан тараққиёти билан узвий боғлиқ равишда кечадиган жараён саналади. Ушбу икки тушунчани бир-биридан айро тасаввур қилиб бўлмайди. Бу уйғунлик ёшларнинг интеллектуал салоҳиятини ошириш, қобилиятли йигит-қизларни қўллаб-қувватлаш орқали янада ёрқин намоён бўлиб, албатта, кутилган натижаларни беради. Шу маънода Ёшлар иттифоқининг фаол аъзоси бўлган, бакалавриат ва магистратура талабаларига ўртача ўзлаштириш кўрсаткичи 86 фоиз ва ундан юқори бўлган тақдирда таълим бўйича шартнома тўлови миқдорининг 35-40 фоизини ташкилот ҳисобидан тўлаш орқали моддий ёрдам кўрсатиш кўзда тутилаётганлиги буюк аждодларимиз ворисларига илм-фанни чуқур эгаллаши йўлида берилаётган катта имтиёз ва имкониятдир.\nЎзбекистон ёшлар иттифоқи ташкил этилган кун — 30 июнь санасининг мамлакатимизда “Ёшлар куни” деб белгиланиши ёшлар ҳаётидаги тарихий муҳим сана, шарафли кун бўлиб қолишига шубҳа йўқ.\nЁшларнинг жамият тараққиётида фаол иштирок этиши, юртимизни янада обод этишга муносиб ҳисса қўшиши, замонавий билимларни чуқур эгаллаган, ҳар томонлама етук инсонлар бўлиб вояга етиши учун кенг имкониятлар берилаётган экан, бундай юксак эътиборга муносиб бўлиш ва бизга билдирилган ишончни оқлаш фарзандлик бурчимиздир.\nЎзбекистон ёшлар иттифоқи Нукус шаҳар кенгаши раиси,\nЎзбекистон “Адолат” СДП Қорақалпоғистон Республикаси кенгашининг “Ёш долатчилар” қаноти етакчиси\nСоғлом дунёқарашни шакллантириш мутахассислардан билим ва салоҳият талаб қилади\nЮртимизда ёшларни давлат томонидан ҳар томонлама қўллаб-қувватлаш ва рағбатлантириш борасида олиб борилаётган ислоҳотлар дунё жамоатчилиги томонидан эътироф этилмоқда. Биз бахтиёр мамлакатнинг бахтли фарзандларимиз.\nЎзбекистон “Камолот” ЁИҲнинг IV қурултойида ташкил этилган Ўзбекистон ёшлар иттифоқи эндиликда ёшларни янги ғоя, янгича мақсадлар сари етаклайди.\nМуҳтарам Юртбошимиз мазкур қурултойдаги нутқида илгари сурган бир қатор таклифлари билан мамлакатимиз ёшлари учун катта имкониятлар эшигини очиб берди. Айниқса, давлат бошқаруви тизимида ёшларнинг иштироки ва уларга берилаётган имтиёзларни алоҳида таъкидлаш жоиз. Анжуманда Президентимиз ёшлар масаласига оид ҳал қилиниши лозим бўлган муаммолар хусусида куюниб сўз юритгани ҳар биримизни жиддий фикрлашга чорлайди.\nМаълумки, ёшлар ўртасида содир этилаётган жиноятчилик ва ҳуқуқбузарлик, диний экстремизм, терроризм оқимларига кириб кетиш, ёш оилалар ўртасидаги ажримлар ва бошқа шу каби муаммоли ҳолатларнинг барчаси инсон психологияси билан боғлиқ саналади. Тиббиётда шундай гап бор: руҳни даволамай туриб танани даволаб бўлмайди. Глобаллашув жараёни шиддат билан кечаётган бугунги кунда ёшлар қалбида ёт ғояларга қарши иммунитетни мустаҳкамлаш, уларнинг турли оқимларга билиб-билмай кириб кетишининг олдини олиш, ёшларда соғлом дунёқарашни шакллантириш, айниқса, биз, психологларнинг вазифамиздир.\nДавлатимиз раҳбари ўз нутқида таъкидлаган Ёшларга ижтимоий-психологик ёрдам кўрсатиш марказининг ташкил этилиши ёшлар руҳиятини соғломлаштиришга қаратилгани билан янада аҳамиятлидир. Шундай экан, биз, руҳшунослар ёшлар тақдири учун ўз атрофимизга малакали амалиётчи психологларни жамлаган ҳолда айрим ёшларда кузатилаётган муаммоларнинг туб илдизларини ўрганишга йўналтирилган дастурларни ишлаб чиқишимиз лозим.\nБиз соғлом фикрлайдиган, кенг дунёқарашга эга ёшларни тарбиялашга ҳисса қўшиш учун етук мутахассис бўлиш, соҳага оид билимларни пухта эгаллаш, тинмай ўқиб-изланиш лозимлигини чуқур англаймиз. Бугунги кунда навқирон авлод олдига қўйилган долзарб вазифалар ижросида фаол иштирок этиш масъулияти ҳам шуни талаб этади.\nТермиз давлат университети магистранти,\nЎзбекистон ёшлар иттифоқи Сурхондарё вилояти кенгаши ходими\nЁшлар манфаатлари рўёбга чиқмоқда\nЁшлик — инсон умрининг энг гўзал, кучга тўлган, ғайрат-шижоати вужудига сиғмайдиган, халқона айтганда, “тоғни урса талқон қиладиган” даври. Ёшлар мамлакатнинг бебаҳо бойлиги, жамият тараққиётининг мустаҳкам таянчидир. Муҳими, ёшликнинг ана шундай шижоати, имкониятларини тўғри йўлга йўналтириш, навқирон авлодни қўллаб-қувватлаш ҳамда имкониятларини рўёбга чиқариши учун шарт-шароит ва қулайликлар яратиш билан олий мақсадларга эришилади.\nДавлатимиз раҳбарининг ташаббуси билан Ўзбекистон ёшлар иттифоқинниг ташкил этилиши улкан тарихий қадам бўлди. “Камолот” ЁИҲ ҳақиқатан ҳам зиммасидаги вазифаларни тўлақонли даражада уддалай олмади. Президентимиз нутқида алоҳида таъкидланганидек, бунинг объектив ва субъектив сабаблари бор. Қурултойда буларнинг барчаси танқидий таҳлил этилиб, зиммадаги масъулиятли вазифаларни бажаришга қодир, давлат эътибори ва қўллаб-қувватлашини ҳар дамда ҳис этадиган, янгидан-янги марраларни забт этишга тайёр ёшлар ташкилоти — Ўзбекистон ёшлар иттифоқи ташкил этилди. Буни навоийлик ёшлар ҳам катта хурсандчилик билан қарши олишди.\n— 2013 йилда Ўзбекистон давлат жисмоний тарбия институтини тугаллаб, Навоий олимпия захиралари коллежида ишлаб келаяпман, — дейди ёш мутахассис ўанишер Самандаров. — Мамлакатимизда спортни, унинг энг оммавий тури бўлган футболни ривожлантиришга ўз ҳиссамни қўшаётганимдан бахтиёрман. Ўзбекистон ёшлар иттифоқининг ташкил этилиши биз, ёшларнинг истиқбол уфқларимизни янада кенгайтирди. Ватан тақдири билан уйғун орзу-мақсадларимизга эришишимизда беқиёс имкониятлар яратди. Биз улардан самарали фойдаланишимиз, мамлакатимиз тараққиётининг чинакам фидойиларига айланишимиз зарур.\n— Ўзбекистон ёшлар иттифоқининг ташкил этилиши ёш мутахассисларнинг самарали меҳнат қилиши, эл-юрт фаровонлигига янада кўпроқ ҳисса қўшишларини таъминлашига ишончим комил, — дейди ёш ҳамшаҳримиз, Самарқанд давлат архитектура-қурилиш институти талабаси Шоҳруҳ Жумақулов. — Мен ҳам бугунги кунда талаба, келгусида эса малакали мутахассис сифатида ёшлар иттифоқи фаолиятида иштирок этиш, мамлакатимиз ижтимоий-иқтисодий тараққиётига, халқимиз турмуш даражасининг янада юксалишига муносиб улуш қўшишни шарафли ва масъулиятли бурчим деб биламан. Бунинг учун бутун билимим, маҳоратим ва куч-ғайратимни сарфлайман.\nЎз фаолиятини бошлаган янги ташкилотнинг мақсад ва вазифалари аниқ ва улуғ. Энди фақат амалий ишлар керак. Ташкилот ёшларимиз манфаатларининг ҳақиқий ҳимоячиси, уларнинг ишончли ҳамкори ва таянчи бўлишига Президентимиз ва халқимиз ишонч билдирмоқда. Бу юксак ишончни оқлаш учун вилоят ташкилоти фаоллари ҳам астойдил интилишмоқда.\nЎзбекистон ёшлар иттифоқи Навоий вилоят кенгаши раиси ўринбосари,\nМеҳр қўрғонини пок тутайлик\nШу йилнинг 15 июнь куни Президентимиз Шавкат Мирзиёев ташаббуси билан ташкил қилинган “Ижтимоий барқарорликни таъминлаш, муқаддас динимизнинг софлигини асраш – давр талаби” мавзусидаги анжуман ва унда билдирилган танқидий-таҳлилий фикрлар халқимизнинг айни дилидаги гап бўлди. Қолаверса, бу бизни янада ҳушёр ва огоҳ бўлишга, жиддий масъулият билан ишлашга ундади.\nАйниқса, давлатимиз раҳбарининг ФҲДЁ органларида никоҳдан ўтмасдан туриб, пул эвазига яширинча шаръий никоҳ ўқитиш, хотин устига хотин олиш ҳолатлари, яъни қўшхотинлик кўпайиб бораётгани ҳақидаги фикрларини эшитганда мен жуда хижолат тортдим. Чунки имом-хатибларимиз орасида масъулиятдан кўра манфаатни устун қўядиганлари ҳам йўқ эмас. Шунинг учун ҳам Президентимиз “Ахир, тегишли давлат идорасида қонуний қайд этилмаган “никоҳ”дан туғилган фарзандларнинг тақдири, келажаги эртага нима бўлади? Табиийки, давлат қонунлари бўйича улар кўпгина ҳуқуқлардан маҳрум бўлиб қолади. Хусусан, оталикни белгилаш, туғилганлик тўғрисида гувоҳнома олиш, мерос ҳуқуқи, ўсиб-улғайганидан кейин боғчага, таълим муассасаларига қабул қилиш масалаларида қанчадан-қанча муаммолар пайдо бўлади. Энг ёмони, бундай болалар руҳан мажруҳ бўлиб, турли маънавий нуқсонлар билан вояга етади. Улар ўзини жамиятнинг тўлақонли аъзоси деб ҳис этолмайди”, дея куюниб гапирди. Қолаверса, бундан буён ФҲДЁ томонидан берилган ҳужжатга эга бўлмаган шахсларга шаръий никоҳ ўқиган ҳар қандай мулла ёки имом-хатиб жиноий жавобгарликка тортилиши ҳақида қатъий огоҳлантирди.\nШуни алоҳида таъкидлаш лозимки, ислом динида оила масаласига, оила қўрғонини асраб-авайлашга, жиддий эътибор қаратилган. Яъни динимиз намунали ва мустаҳкам оилалардан ташкил топган гўзал бир жамият қуриш ғоясини илгари суради. Оилани пок асосда қуриб, шу асосда собит бўлиши масаласида Қуръони каримда шундай дейилади: “Эй, одамлар! Сизларни бир жон (Одам)дан яратган ва ундан жуфти (Ҳавво)ни яратган ҳамда иккисидан кўп эркак ва аёлларни таратган Раббингиздан қўрқингиз! Шунингдек, ўрталарингиздаги ўзаро муомалада номи келтирилувчи Аллоҳдан ва қариндошлар (алоқасини узиш)дан қўрқингиз! Албатта, Аллоҳ сизларни кузатиб турувчидир!” (Нисо сураси, 1-оят).\nАллоҳ таоло барча нарсани жуфти билан, яъни эркак-аёл қилиб яратган. Ўз табиатига кўра, уларнинг ҳар бири иккинчисига турли жиҳатдан эҳтиёжли қилиб қўйилган. Агар яхши ният кўзланса, эр-хотин бир-бирини тушунса, улар ўртасидаги муҳаббат янгиланади. Эр-хотин ўртасида юзага келган келишмовчиликлар, оилавий муаммолар ва уларнинг ечими ҳал этилаётганда “барбод қилиш” эмас, балки “барпо қилиш” ғояси устун бўлиши керак. Аммо эр-хотин ўртасида низо чиқариш ва уларни ажратиш шайтони лаъиннинг энг катта натижасидир. Биз тилга олаётган қўшхотинлик масаласи ҳам шулар жумласидандир. Бинобарин, муҳтарам Президентимизнинг халқ билан янада очиқ ва яқинроқ мулоқот қилиш, одамлар дардига қулоқ солиш, оилавий ажримларнинг олдини олиш ҳақида куюниб гапириши бежиз эмас.\nКузатишларимиз шундан далолат берадики, бугунги кунда учраётган ажримлар ёки қўшхотинлик ҳолатларига асосан бир-бирини тушунмаслик, молу дунё ташвиши, тили узун, ўткир қайноналарнинг ҳавойи ғурури, ўткинчи ҳою ҳаваси, охирини ўйламасдан иш тутиши каби иллатлар сабаб бўлмоқда. Оқибатда тирик етимлар сони кўпаймоқда. Донишмандлардан бири “Ота-онасидан ажраб, уларни тополмай, меҳрига ташна бўлган боланинг кўзидан оққан ёш куррайи заминдан ҳам вазминроқ” деган экан. Шундай экан, жамоатчилик, хусусан, имом-хатибларимиз, уламоларимиз тушунтириш ҳамда тарғибот тадбирларида “Никоҳ ва оила қандай бўлиши керак, унда эрнинг ўрни қандай ва аёлнинг вазифаси нималардан иборат?” деган саволлар устида кўпроқ ўгит берсалар, мақсадга мувофиқ бўларди. Тилагимиз – Яратганимиз оилалардаги тинч-тотувликни, ўзаро аҳиллик, меҳр-оқибат ва садоқатни барқарор айласин.\nФарзандларимиз меҳрга зор бўлмасин\nБир куни бўлимимизга қўлида жажжи фарзандини кўтарган ёшгина жувон кўзида ёш билан кириб келди. Аввалига уни тинчлантириб, ёнимга ўтқаздим. Сўнг ташрифи ва кўз ёшлари сабабини суриштирдим.\n— Фарзандсизлигим туфайли уч йил деганда биринчи турмушимдан ажрашгандим,—дея гап бошлади ўзини Наима деб таништирган жувон. — Кейин маълум вақт ота-онамникида яшаб юрдим. Бир куни шаҳардан уйга қайтаётганимда машинага чиқдим. Ҳайдовчи Дилшод исмли пойтахтлик ишбилармон йигит экан. У туманимизга савдо-сотиқ ишлари билан келаётганини айтди. Шундан кейин ўша йигит билан телефон орқали гаплашиб юрдик. Бир ярим ой деганда уйимизга Дилшоддан совчи келди.\nНаима уйқуси бузилган ўғилчасининг елкасига қоқиб, гапида давом этди. Унинг маълум қилишича, Дилшод ўзини уйланмаган бўйдоқ йигит сифатида таништирган. Йигит Наиманинг “Қандай қилиб менга уйланасиз? Ахир, мен турмуш қурганманку, ота-онангизга нима дейсиз?” деган саволига “Иккаламиз учун алоҳида уй сотиб оламан, ўша ерда яшайверамиз. Ота-онам билмасликлари учун аввалига шаръий никоҳ ўқитиб, кичикроқ тўй қиламиз. Вақт ўтиши билан секин уларга тушунтираман”, деб жавоб берган.\nШу тариқа улар шаръий никоҳ асосида турмуш қуришган. Турмушдан ажралган қизининг бахти яна очилгани боис ўолибжон ака ва Муҳаррам опа ҳам тўйга осонгина розилик беришган. Наиманинг дастлабки турмуши фарзандсизлик туфайли барбод бўлгани боис Шаҳбозбекнинг туғилишидан уларнинг боши кўкка етган. Лекин...\nЛекин ота-онанинг хурсандчилиги узоққа чўзилмаган. Яъни бир куни Дилшоднинг илгари уйлангани, ҳатто икки нафар фарзанди ҳам борлиги аён бўлган. Онаси билан рафиқаси билиб қолиб, Наима билан роса жанжаллашишган. Оқибатда Дилшод Наимани ҳимоя қилолмай, ҳайдаб юборган.\n— Сиздан маслаҳат олгани келдим, — деди Наима яна кўзи ёшланиб.\nБинобарин, унга амалдаги қонунлар талабидан келиб чиқиб, йўл-йўриқ кўрсатдик.\nАфсуски, бундай салбий иллатлар кундалик ҳаётимизда ҳанузгача учраб туради. У ҳам бўлса ота-оналарнинг сўраб-суриштирмай, қизларини турмушга узатишаётгани ёки Дилшод каби куёвларнинг баландпарвоз гаплари ва қуюқ ваъдаларига учиб, иш тутишаётгани туфайли юз беряпти. Натижада “оталикни белгилаш”, “ёлғиз она аризаси асосида туғилганликни қайд этиш” каби жиддий муаммоларни келтириб чиқарувчи омиллар пайдо бўлмоқда. Айтайлик, қонуний никоҳдан туғилмаган ёки онасининг фамилиясига эга бўлган фарзанд бошқа болаларникидек ҳақ-ҳуқуқлардан маҳрум бўлади.\nМана шундай салбий ҳолатларни теран таҳлил қилган Президентимиз Шавкат Мирзиёев 2017 йил 15 июнь куни бўлиб ўтган “Ижтимоий барқарорликни таъминлаш, муқаддас динимизнинг софлигини асраш – давр талаби” мавзусидаги анжуманда ФҲДЁ органларида никоҳдан ўтмасдан туриб, пул эвазига яширинча шаръий никоҳ ўқитиш оқибатида қўшхотинлик ҳолати кўпайиб бораётганига алоҳида тўхталди. Бу борада фикр юритар экан, давлатимиз раҳбари Абдулла Қодирийнинг “Ўтган кунлар” асаридаги Кумушбиби фожеаси мисолида қўшхотинликнинг аянчли оқибатларини яна бир карра ёдимизга солиб, барчамизни ҳушёрликка ундади. Айниқса, уламолар ва имом-хатибларга қарата “Ҳурматли имом-хатиблар, сизлар Фуқаролик ҳолати далолатномаларини ёзиш органидан берилган ҳужжатни кўрмасдан туриб, турли бойваччаларга шаръий никоҳ ўқиб бераётганингизда мана шундай ишингиз оилаларга қандай бахтсизлик, жамиятга қандай катта муаммо олиб келаётганини лоақал тасаввур қиласизларми ўзи?! Ҳозирги кунда ҳаётимизда авж олаётган ана шундай хунук, ярамас ҳолатларга чек қўйиш мақсадида алоҳида қонун лойиҳаси ишлаб чиқилмоқда” дея бундан буён ФҲДЁ томонидан берилган ҳужжатга эга бўлмаган шахсларга шаръий никоҳ ўқиган ҳар қандай мулла ёки имом-хатиб жиноий жавобгарликка тортилиши ҳақида қатъий огоҳлантирди. Шундай экан, нафақат ота-оналар, балки қўни-қўшни, маҳалла-кўй, жамоатчилик вакиллари, имом-хатиблар ва биз, ФҲДЁ ходимлари ҳам оила масаласига янада жиддий масъулият билан ёндашишимиз шарт. Зеро, юқоридаги каби ҳеч кимнинг гулдек оиласи парчаланмасин, тинч-тотув ҳаётига путур етмасин.\nБешариқ туман ФҲДЁ бўлими мудираси


Меҳмондорчиликни кенгайтирамиз 18 — Dilkashradio.com\nАссалому алайкум хурматли радиомиз мухлислари. Сизлар билан яна радио тўлқинлари орқали учрашиб турганимиздан бағоят хурсандмиз. Ҳурматли тингловчилар, бугунги эшттиришимизни меҳмондорчилик мавзусидан бошлаймиз. Ҳурматли радио тингловчилар, Муқаддас китобда меҳмондорчилик ҳақида етарли даражади кўп гапирилади. Ўйлаймизки бундан кўзланган асосий мақсад, бизларга меҳмондўст бўлишни ўргатиш бўлса керак. Масалан, римликларга мактубининг ўн иккинчи бобида ўн учинчи оятида меҳмондўст бўлишни бизларга яна бир бор эслатади. Жумладан у ерда шундай ёзилган: “Имонлиларнинг эҳтиёжларини таъминлашда эштирок этинглар. Меҳмондўст бўлишга жон куйдиринглар”.\nШу оятни ўқиганимизда бир савол пайдо бўлади. Биз қандай қилиб бошқаларнинг эҳтиёжларини таъминлашимиз мумкин? Албатта Худованд ҳар бир оилани ўзига яраша марҳаматлаган. Кимдадир ҳеч нарсага мухтожлик бўлмаса, яна кимдир, айрим керакли бўлган нарсаларга мухтождир. Албатта кимнингдир эхтиёжини таминлаш учун пул бериш шарт эмас. Бу гапимиз билан пул берманг деб айтмоқчи эмасмиз. Агар сизда ортиқча буюм ёки бошқа нарсалар бўлса, биродарингизни мухтожлигига қараб, шу мухтожлигини таминлашингиз мумкин. Балки қандайдир байрамларда мухтож бўлган биродарларингиз учун керакли бўлган нимадир совға қилишингиз хам мумкин. Муқаддас китоб айтяптики, меҳмондўст бўлишга жон куйдиринглар деб.\nРаббимиз Исо Масих айрим кишиларнинг уйида мехмон бўлганлиги эсимзда бор. Масалан Заккайнинг уйида. Раббимизнинг мақсади, унинг уйига бориб мехмон бўлиб, нимадир истимол қилиш эмас эди. Исо Масих бошқа ерга кетаётган бўлса хам, бир кишига, яъни Заккайга нажот бериш учун анашу шахардан ўтди. Натижада Заккай нажотга эга бўлди. Раббимиз шу қилган иши орқали, битта одам хам У учун қанчалик қадрли эканлигини кўрсатган эди. Хар биримизнинг хонадонимизга ташриф буюрадиган, хар қандай киши биз учун азиз мехмондир. Анашу мехмон учун хар бир киши худди Раббимиздек жон куйдира олиши керак. Муқаддас китобнинг бошқа жойларида хам мехмондўст бўлишимиз кераклиги хақида гапирилади. Биз хар биримиз манашу дунёда мехмонмиз.\nШундай экан бошқалар учун жон куйдирайлик. Токи улар хам, биз хам мехмондўстликни қадрига етайлик. Мехмондўстлик бу хар биримизни имонда мустахкам бўлишимиз учун оз бўлсада ёрдам беради деб ўйлаймиз. Сабаби мехмон дўстлик пайтида бир пиёла чой устида бир биримиз билан мириқиб сухбатлашамиз. Бир биримиз учун дуо қиламиз. Бу эса мехмондўстликдан кўзланган асосий мақсаддир. Хурматли биродарлар шунинг билан бугунги мавзумизга шу ерда якун ясамоқчимиз. Сизларга доимо Яратгандан тинчлик ва омонлик тилаймиз. Дастурхонингиз атрофида доимо мехмонлар бўлсин. Худованд эса уйингизга барака берсин деб, сиз азизлар билан келгуси эшттиришларимизгача хайирлашиб қоламиз.


Лев Толстой. Адолат тарозиси (ҳикоя) | www.ziyouz.uz\nБош саҳифа Жаҳон насри онлайн антологиясиЛев Толстой (1828-1910; Россия)Лев Толстой. Адолат тарозиси (ҳикоя)\nҚадимги Миср шоҳларидан улуғ Бойкос ўз шаҳарларидан бирида адолатли қози борлигидан хабар топибди. Айтишларича, у жуда ростгўй бўлиб, оқни оққа, қорани қорага ажратар, унинг ўткир нигоҳидан битта ҳам муттаҳам қочиб қутулолмас экан! Иттифоқо, бир куни шоҳ Бойкос бунга ишонч ҳосил қилиш мақсадида савдогар кийимини кийибди-да, ўша ростгўй қози яшайдиган юртга равона бўлибди. Йўлда бир чўлоқ пайдо бўлиб, ундан хайр-садақа сўрабди. Шоҳ унга садақа бериб, йўлида давом этибди. Аммо тиланчи унинг этагига осилиб олибди.\n– Хўш, сенга ўзи нима керак? – сўрабди шоҳ Бойкос.\n– Сен менга садақа бердинг, лекин яна бир илтифот кўрсат, мени отингда шаҳар ўртасидаги майдонга олиб бор, токи мени йўлдаги от ва туялар эзиб ташламасин!\nШоҳ Бойкос чўлоқни отига мингаштириб, шаҳар марказидаги катта майдонга олиб борибди. Сўнг отини дарахтга боғлаб қўйибди, аммо қайсар тиланчи отдан ҳеч тушмас эмиш.\nШунда шоҳ Бойкос дебди:\n– Хўш, нега отда ўтирибсан, биз етиб келдик, энди отдан туш!\nТиланчи унга шундай жавоб қайтарибди:\n– Ахир, от меники бўлса, нега ундан тушишим керак, агар бунга гумонинг бўлса, унда шаҳар қозисига борамиз!\nАтрофдаги оломон ҳам буни эшитиб, шовқин солибди:\n– Қозига боринглар, тўғри ҳукмни қози чиқаради!\nНоилож шоҳ Бойкос ҳалиги чўлоқ билан шаҳар қозисининг олдига боришибди. Қозининг ҳовлисида тумонат одам тўпланган бўлиб, қози бу одамларни навбати билан ҳузурига чақирар экан.\nУ биринчи бўлиб олдига бир олим ва деҳқонни чорлабди. Улар битта гўзал аёл учун қозининг ҳузурига келишган экан. Деҳқон ўша аёлни хотиним деса, ё тавба, олим ҳам “бу аёл менинг завжаи ҳалолим” дермиш!\nҚози икки томонни тинглаб бўлиб, ҳукм чиқарибди:\n– Аёл менинг уйимда қолади, сизлар эса эртага келасизлар!\nУлар чиқиб, хонага қассоб ва ёғфуруш киришибди. Қассобнинг қўли қон, ёғфурушнинг қўллари эса мойга беланган экан. Қассобнинг қўлида пул, ёғфуруш эса унинг қўлидан маҳкам тутиб олибди.\nШунда қассоб арз-додини айтибди:\n– Тақсир, мен бу одамдан ёғ сотиб олиб, энди пулини бермоқчи эдим, у қўлимдан маҳкам ушлаб, пулни мендан тортиб олмоқчи бўлди. Мен қўлимда кармоним, у эса менинг қўлимдан ушлаган ҳолда ҳузурингизга келдик! Пуллар меники, ёғфуруш муттаҳам, ўғри!\nЁғфуруш эса қуйидагиларни айтибди:\n– Бу ҳаммаси бўҳтон! Қассоб олдимга мой сотиб олиш учун келган эди. Мен унга кўзасини тўлдириб мой қуйдим. У мендан динорини майдалаб беришимни сўради. Мен майда чиқариб, пештахтага қўйдим. Қассоб бу пулларни олиб қочмоқчи бўлди. Мен шу пайт уни қўлидан ушлаб сизга олиб келдим, тақсир!\nҚози бироз сукут сақлаб, кейин шундай дебди:\n– Пуллар менда қолади, сизлар эртага келинглар.\nНавбат шоҳ Бойкосга келгач, у ҳам бўлган воқеани оқизмай-томизмай айтиб берибди. Шунда қози чўлоққа юзланибди. Чўлоқ қуйидагиларни гапирибди:\n– Унинг гаплари ғирт ёлғон! Мен ўз отимда сайр қилиб юрган эдим. Бу одам эса мендан ўзини майдонгача элтиб қўйишимни сўради. Кейин менга туҳмат қилиб, бу от ўзиники эканлигини даъво қилди. Унинг гаплари ғирт ёлғон!\nБуни эшитиб, қози жавоб қайтарибди:\n– Отни менинг уйимда қолдириб, ўзларингиз эртага келинг!\nЭртасига эрталаб шаҳарнинг марказий майдонига тумонат одам тўпланган, ҳамма қозининг адолатли қарорини кутар экан.\nБиринчи бўлиб олим ва деҳқон қозининг қабулига киришибди. Қози ўйлаб туриб, ўзининг биринчи қарорини халққа эълон қилибди:\n– Хотин олимга тегишли, деҳқонга эса эллик дарра урилсин!\nОлим ўз хотинини олибди, деҳқон эса жазога тортилибди.\nКейин қози қассоб ва ёғфурушни олдига чақирибди.\n– Бу пуллар сеники, – дебди қози қассобга. Кейин ёғфурушга юзланибди: – Ёғфурушга эллик дарра урилсин!\nНиҳоят навбат шоҳ Бойкос ва чўлоққа келибди.\n– Сен ўз отингни йигирмата бошқа отнинг орасидан таний оласанми? – сўрабди қози шоҳ Бойкосдан.\n– Таний оламан, тақсир! – жавоб қайтарибди шоҳ Бойкос.\n– Сен-чи?! – юзланибди қози чўлоққа.\n– Мен ҳам ўз отимни танийман! – жавоб берибди чўлоқ.\n– Ортимдан юринглар-чи!\nҲаммалари биргалашиб отхонага ўтишибди. Шоҳ Бойкос гувоҳлар олдида йигирмата от орасидан ўзининг отини кўрсатибди. Кейин қози чўлоқни чақириб, уни ҳам отхонага олиб борибди ва ундан ўз отини топиб беришини сўрабди. Чўлоқ ҳам ўша отни кўрсатибди. Шундан сўнг қози ўз ўрнига ўтиб, қарорини ҳаммага эълон қилибди:\n– От Бойкосники, чўлоққа эса эллик дарра урилсин!\nИш куни тугаб, қози уйига қайтаётганида, шоҳ Бойкос унинг ортидан эргашибди.\n– Хўш, нима гап, ё менинг қароримдан норозимисан? – сўрабди қози шоҳ Бойкосдан.\n– Йўғ-э, мен қарорингдан розиман, фақат хотин олимники, пуллар қассобники, от меники эканини қандай аниқлаганингга ақлим етмаяпти!\nШунда қози жавоб қайтарибди:\n– Хотин кимникилигини мен бундай билиб олдим: уни эрталаб ҳузуримга чақириб, “Сиёҳдонга сиёҳ қуйиб бер!” деб сўрадим. У сиёҳдонни олди, уни чаққонлик билан ювиб-тозалаб, сўнг сиёҳ қуйди. Афтидан, хотин бу ишни олдин ҳам қилиб юрган, шунинг учун бу иш унга унча қийин бўлмади. Агар у деҳқоннинг хотини бўлганида, бу ишни уддалай олмасди. Демак, хотин олимга тегишли бўлиб чиқди.\nПулларни эса сувга солиб қўйдим, эрталаб қарасам, пиёладаги сувнинг бети топ-тоза. Агар бу пуллар ёғфурушга тегишли бўлганида, сув юзида мой доғлари пайдо бўларди. Демак, қассоб тўғри гапирган!\nОт кимга тегишли эканлигини аниқлаш анча оғир кечди. Чунки чўлоқ ҳам сенинг отингни таниди. Сизларни отхонага бошлаб борганимда, мен учун сизларнинг отни танишингиз эмас, балки отнинг сизларни таниши зарурроқ эди! Сен яқинлашганингда, от бошини кўтариб сенга интилди, чўлоқ унга яқин келганида эса от қулоқларини чимирди! Бунга кўра, отнинг ҳақиқий хўжайини сен эдинг!\n– Мен оддий савдогар эмасман, шу юртнинг подшоҳи – шоҳ Бойкосман! Одамларнинг сен ҳақингда айтаётган сўзларига ўзим гувоҳ бўлиш учун бу ерга келган эдим! Сенинг ростгўй қози эканингга буткул ишондим! Тила тилагингни, сени мукофотлайман!\nРостгўй қози вазминлик билан жавоб қайтарибди:\n– Менга мукофот керак эмас, жаноби олийлари, улуғ шоҳимнинг мақтовлари мен учун энг олий шараф!\n← Аввалги Аввалги Лев Толстой. Қари йўрға (ҳикоя)\nКейинги → Кейинги: Ван Тин-юнь (1151-1202)


Литвада ўзбекистонлик 19 нафар муҳожир ишчи коронавирус юқтириб олган\nЛитванинг Каунас шаҳридаги Hegelmann Transporte логистика ширкатида коронавирус инфекцияси ёйилиши оқибатида 19 нафар ишчи хасталикка чалингани аниқланган.\nlrytas.lt ахборот портали хабарига кўра, коронавирус юқтириб олганларнинг ҳаммаси ўзбекистонлик бўлиб, улар халқаро транспорт ширкатига июль ойи бошида ишлаш учун келганлар. Ҳозирда уларнинг кўпчилиги Абромишкес реабилитация касалхонасида изоляцияда тутиб турилгани айтилмоқда.\nНашрга кўра, коронавирусга чалинган ўзбеклардан бири ўзига ҳеч қанақа тиббий ёрдам кўрсатилмаётганини айтиб, агар аҳвол шундай давом этаверса, кўчага чиқиб, чор-атрофдагиларга инфекция юқтириш билан таҳдид қилган.\n“Агар тест ижобий чиққан бўлса, тиббий ёрдам олишимизга имкон беринг. У ерда дори-дармон ҳам, бошқаси ҳам йўқ. Акс ҳолда, шаҳарга бориб, ҳаммага юқтира бошлаймиз. Бундан ким ютади?” деган исмини айтмаган ходим.\nЛитва Жиноят кодексида бошқаларга атайлаб вирус юқтирганлик учун жавобгарлик кўзда тутилган.\nЎзбекистонлик муҳожирга кўра, ширкат ходимларидан биронтаси ҳам ўз тести натижасини кўрган эмас ва шу пайтгача кимнинг инфекция юқтиргани, кимнинг эса юқтирмаганини ҳам билган эмас.\n“Кеча ҳаммамизни шу реабилитация марказига олиб келишди. Бизга “касаллик юқтиргансизлар”, деб айтишди. Ишдан кейин тўғри шу ерга келдик ва бизни шунчаки қолдириб кетишди… Бу ерда врачлар ҳам йўқ, бир ҳамшира юрибди, холос. Келганимизда, бизга овқат беришди, биз ўзимиз билан ҳеч нарса олиб келолмагандик. Хасталикни ким биринчи бўлиб юқтириб олганини ҳеч ким билмайди”, деган у lrytas.lt порталига.\nСўнгги маълумотларга кўра, Литвада коронавирус инфекциясини юқтириб олиш билан боғлиқ 1900 дан зиёд ҳолат қайд этилган, вирусдан 79 бемор вафот этган.


«Ўрганиб қолсанг, бировнинг ошига, кунда борарсан анинг қошига», деганларидек, пул, мол-дунё орттиришга ружу қўйган одам борган сари инсоф-иймонини йўқотиб, ўз фойдаси йўлида ҳар қандай тубанликдан ҳам тоймайди. Дарҳақиқат, порахўрлик, таъмагирлик ва коррупция жамият тараққиётига ғов бўлувчи, давлат манфаатларига мутлақо зид иллат экани борасида ортиқча изоҳга ҳожат бўлмаса-да, ён-атрофимизда содир бўлаётган воқеа-ҳодисалар бу ҳақда яна бир бор фикр юритишга мажбур қилмоқда.\nПул берсанг, ажраштираман\nЎтмишда порахўрлик, яъни коррупция бўлмаган десак, янглишамиз. Албатта, бу иллат инсоният танасига асосан «нафс» қиёфасида зулукдек ёпишиб, давлат асосларини емириб, жамият тараққиётига тўсқинлик қилиб келмоқда.\nСўнгги пайтларда айрим амалдорларнинг порахўрлиги билан боғлиқ ҳолатлар ҳали олдимизда турган ишлар юкини белгилаб бермоқда. Зеро, жамиятда бир нафар бўлса-да, порахўр ёхуд коррупция қулига айланган амалдорнинг чиқиши халқнинг давлат ва раҳбарларга бўлган ишончига жиддий путур етказади. Боз устига, ўша бебурд амалдор Ўзбекистон Республикаси номидан қарор қабул қиладиган судья бўлса-чи?! Бундан мудҳиш манзара бўлмаса керак. Ахир айтишади-ю, «Қози муттаҳам бўлса, додингни кимга айтасан», деб... Қолаверса, ҳуқуқни муҳофаза қилувчи идора ходимининг таъмагирлик қилиши, ҳузурига адолат истаб келган инсоннинг «қўлига қараши» нафақат ўша адолат посбонининг номига, балки бутун бошли идора обрўсига, ҳамкасбларининг нуфузига ҳам путур етказади.\nЖорий йил январь ойида жиноят ишлари бўйича Қашқадарё вилоят судида ана шундай қинғирликка қўл урган судья ва унинг ёрдамчисига нисбатан қўзғатилган жиноят иши кўриб чиқилди.\nФуқаролик ишлари бўйича Қарши туманлараро суди судьяси А.М. даъвогар А.З.нинг жавобгар Б.Р.га нисбатан никоҳни бекор қилиш ҳақидаги фуқаролик иши бўйича уларга ўзаро ярашишлари учун 3 ой муддат бериш тўғрисида ажрим чиқаради. Кейин эса ёрдамчиси Д.Ж. орқали А.З.га шарт қўяди. Яъни агар 500 АҚШ доллари бермаса, 3 ойлик муддат ўтгандан сўнг даъво аризасини рад қилишини айтиб, даъвогарни пора беришга мажбур қилади.\nОрадан бир ҳафтача вақт ўтгач, А.З. судья ёрдамчиси Д.Ж. билан боғланиб, учрашув белгилайди. Д.Ж. айтилган жойга келгач, «Судья айтган 500 АҚШ доллари», дея унга пулни узатади. Судья ёрдамчиси пулни олиб, машинадан тушган вақтда қўлга олинади. Шундан сўнг у топширган ариза юзасидан тадбир давом эттирилади ва А.М. хизмат хонасида ёрдамчисидан 500 АҚШ долларини олган вақтда ашёвий далиллар билан ушланади.\nСуд томонидан А.М.га 3 йил мансабдорлик лавозимларида, суд ва ҳуқуқни муҳофаза қилувчи органларда ишлаш ҳуқуқидан маҳрум қилинган ҳолда 9 йил муддатга озодликдан маҳрум қилиш жазоси тайинланди. Д.Ж.га эса 2 йил мансабдорлик лавозимларида, суд ва ҳуқуқни муҳофаза қилувчи органларда ишлаш ҳуқуқидан маҳрум қилинган ҳолда 5 йил озодликдан маҳрум қилиш жазоси тайинланди.\nФуқаролик ишлари бўйича Урганч туманлараро суди судьяси З.И. ҳар ишда моҳир, уддабурон чиқиб қолди. Йўқса, ўзининг иш юритувидаги фуқаро М.А.нинг Урганч туман ҳокимлиги зиммасига ерга эгалик ҳуқуқини белгилаш мажбуриятини юклаш ҳақидаги даъвосини рад қилиш ҳақида ҳал қилув қарори қабул қилиб, ушбу қарор апелляция судлов ҳайъати томонидан ҳам ўзгаришсиз қолдирилганлигини билгани ҳолда, бу ҳолатдан унумли фойдаланиб қолишни режалаштирармиди?! Яъни М.А.нинг ишончли вакили А.Э.га ушбу низоли масалани пойтахтдаги раҳбарлари билан гаплашиб, унинг фойдасига ҳал қилиб беришини ваъда қилади. А.Э.нинг ишончига киргач эса, мазкур хизмат учун 12 минг АҚШ доллари бериш лозимлигини таъкидлаб, уни кўндиради.\nАдолат пешвоси З.И. 2018 йилнинг декабрь ойида даъвогарнинг ишончли вакили А.Э.дан талаб қилинган пулларни олган вақтда ашёвий далиллар билан ушланди.\nСуд икки нафар фуқарони алдаб, мансабини суиистеъмол қилган тамагир судьяни 2 йил муддатга мансабдорлик лавозимларида, суд ва ҳуқуқни муҳофаза қилувчи органларда ишлаш ҳуқуқидан маҳрум қилиб, унга 10 йил озодликдан маҳрум қилиш жазоси тайинлади.\n17:49 / 11.02.2020\nСудьялар иш ҳақи янада оширилади\n23:08 / 30.12.2019\n«Мансабга ўтиришдан олдин одамлар колонияда 1-2 кун ўтириб чиқса ҳеч қачон жиноятга қўл урмайди» – Светлана Ортиқова


10 Октябрь 2021 09:32\nNUR-SULTAN. Kazinform - ҚР Бош вазири Асқар Мамин асосий капиталга инвестицияларни жалб этиш лойиҳалари ҳақида гапириб берди, деб хабар беради Kazinform.\n«Оператив мониторинг ва инвесторлар билан ишлашни мувофиқлаштиришни таъминлаш мақсадида инвесторларни жалб қилиш бўйича кенгаш (инвестиция штаби) фаолияти бошланди. Инвестиция штаби иши доирасида 2021-2025 йилларга мўлжалланган лойиҳалар жамғармаси шакллантирилди, у 3 мингга яқин лойиҳадан иборат бўлиб, улар асосий капиталга 44,7 трлн тенге инвестиция жалб этади», - деди Бош вазир депутат сўровига жавобан.\nУнинг сўзларига кўра, ушбу лойиҳаларнинг амалга оширилиши марказий ва маҳаллий ижро этувчи органларнинг биринчи раҳбарлари томонидан имзоланган асосий капиталга инвестицияларни жалб қилиш тўғрисидаги меморандумларда мустаҳкамланган.\n«Инвестициялар учун рақобатни рағбатлантириш мақсадида минтақалар миқёсида кўрилаётган чора-тадбирлар самарадорлигини ҳар томонлама баҳолаш ва инвесторлар билан ишлашнинг энг яхши тажрибаларини аниқлаш имконини берадиган ҳудудларнинг инвестицион жозибадорлик рейтингидан фойдаланилади», - деди у.\nХусусан, устувор йўналишлар бўйича хорижий инвесторлар иштирокидаги лойиҳаларга алоҳида эътибор қаратилади. Стратегия инвестицияларни фаол жалб қилиш учун саноатнинг икки гуруҳини аниқлади. Биринчи гуруҳ - Қисқа ва ўрта муддатли истиқболда Қозоғистон Республикасининг рақобатбардош устунликлари манбаи бўладиган потенциал тармоқлар. Бу гуруҳда озиқ-овқат саноати, металлургия, кимё, нефть-кимё ва машинасозлик каби тармоқлар аниқланди. Иккинчи гуруҳ - инвесторлар узоқ муддатда қизиқиши мумкин бўлган соҳалар. Бу борада Стратегияда ахборот-коммуникация технологиялари, туризм ва молия каби соҳалар белгилаб берилган.\nКалит сўзлар: ҚР Бош вазири, Инвестиция,


апрел 19, 2021 23:41 Asia/Tashkent\nЎзбекистон ва Покистон саммити ва ҳамколик тўғрисидаги ҳужжатларни имзолаш.\nНорбоева ва Матвиенко меҳнат миграцияси соҳасида ҳамкорлик тўғрисида меморандум имзолади.\nЎзбекистон ва Россия ўртасидаги парламентлараро ҳамкорликлар кенгаймоқда.\nМДҲ давлатларига ультиматум: 15 июнгача ноқонуний мигрантлар олиб чиқилиши керак.\nЕХҲТ раиси Тошкентга келди.\nЎзбекистон расмийлари Европада ҳамкорлик ва хавфсизлик ташкилотининг раиси билан учрашди.\nКоронавирус: Ўзбекистонда бир кунда 342 бемор қайд қилинди, яна икки бемор вафот этди.\nЎзбекистонда карантин қоидалари яна кучайтирилди.\nДХХ 2020 йилда Ўзбекистонда тӯртта терактнинг олдини олди.\nОсиё конфедерациясининнг веб-сайти: Пахтакор -Трактор ўртасидаги уйин ҳаяжонли уйин эди.\nСенат раиси Танзила Норбоева Россия Федерация Кенгаши раиси Валентина Матвиенко билан учрашди. Бу ҳақда Сенат матбуот хизмати хабар берди.\n18 апрелдан карантин қоидалари янада кучайтирилади.\nБундан ташқари, 67 та яширин гуруҳ фаолиятига чек қўйилди, 594 та қурол ноқонуний муомаладан чиқарилди.\nЎзбекистон Давлат хавфсизлик хизмати органлари 2020 йилда тўртта терактнинг олдини олди, дейилади ЎзАнинг ДХХ матбуот хизматига таяниб тарқатган хабарида. Уларнинг иккитаси Ўзбекистонда, иккитаси МДҲ мамлакатларида амалга оширилиши режалаштирилган эди, дейилади хабарда.\nДХХ маълумотларига кўра, ўтган йили 67 та яширин гуруҳ фаолиятига чек қўйилди. Бундан ташқари, экстремизм ва терроризмга алоқадорликда айбланиб, хорижда яшириниб юрган 98 нафар Ўзбекистон фуқароси мамлакатга олиб келинди ҳамда жавобгарликка тортилди.\n747 кг дан ортиқ гиёҳванд моддалар, 251 минг дона психотроп таблеткалар, 594 дона қурол, 4781 дона ўқ-дори ва 24,4 кг портловчи моддалар ноқонуний муомаладан олинди, таъкидланди хабарда.\nДХХ хабарига кўра, шунингдек, 540 дан ортиқ коррупция билан боғлиқ ҳолатларга чек қўйилди. Бюджет ва кредит маблағларининг талон-торож қилиниши ҳамда мақсадсиз ишлатилиши билан боғлиқ ҳолатлар аниқланиб, 557 млрд сўм давлат фойдасига ундирилди.\nОсиё футбол конфедерацияси веб-сайтида Эрон футбол жамоаси "Трактор" ва Ўзбекистоннинг "Пахтакор" билан учрашуви ҳаяжонли учрашув сифатида баҳоланди.\nФутбол бўйича Осиё Чемпионлар Лигаси гуруҳ босқичи 1-тури доирасида «Пахтакор» 14 апрель, чоршанба куни «Трактор» билан баҳс юритди.\nУчрашувнинг биринчи бўлимида дарвозалар дахлсиз қолди. Иккинчи 45 дақиқалик эса Табриз клубининг фаоллиги билан бошланди ва бу ҳисобда ҳам ўз аксини топди. 52-дақиқада Ашкан Дежага 11 метрлик жарима зарбасини голга айлантирди. 56-дақиқада эса Муҳаммад Аббосзода дарвозабон билан бирга-бир вазиятга чиқиб, ҳисобни 2:0 кўринишига олиб келди. 69-дақиқага келиб, Драган Черан ажойиб зарбаси билан орадаги фарқни қисқартирди. 75-дақиқада эса Шароф Муҳиддинов узоқ масофадан эронликлар дарвозабонини доғда қолдириб, мувозанатни тиклади.\nШундан сўнг «шерлар» бир қатор ҳужумлар уюштирди, улардан бирида Ҳожимат Эркинов ҳимоячилар хатосидан фойдаланиб, ўз ҳисобига гол ёздириб қўйди. Аммо 85-дақиқада Муҳаммад Аббосзода «Пахтакор» дарвозасига белгиланган иккинчи пенальтини голга айлантириб, дублни расмийлаштирди.\nШу тариқа 1-тур доирасида ўтган ўйин 3:3 ҳисобидаги жанговар дуранг билан якунланди.


ЕИ Украинага қўшимча 1,5 миллиард евро миқдорида ҳарбий ёрдам ажратмоқчи\nЕвропа кенгаши раҳбари Шарль Мишель Киевга ташрифи чоғида Европа Иттифоқи Украинага 1,5 миллиард евро миқдорида қўшимча ҳарбий ёрдам беришини маълум қилди.\n«Хавфсизлик нуқтаи назаридан бу ҳақда кўп янгилик бўлмайди. Лекин биз сизга бу қуролларни етказиб бериш мажбуриятимизга содиқ қоламиз», — деди Мишель.\nУнинг сўзларига кўра, уруш бошланганидан буён икки ой ичида ЕИ Европа тинчлик фонди воситаси (Украина Қуролли кучлари эҳтиёжларини қоплаш учун харидлар учун фойдаланилади) орқали аллақачон 1,5 миллиард евро ажратган.\n«Ва бу кўплаб Европа Иттифоқига аъзо давлатларнинг икки томонлама даражада келаётган қўллаб-қувватлашига қўшимча. Лекин бу ёрдам етарли эмас, биз бундан ҳам кўпроқ қилишимиз керак ва қиламиз», — деди Мишель.\nҲарбий эксперт Игор Гретский интервьюсида Германия нима учун Киевга кўпроқ қурол етказиб беришни хоҳламаслиги ёки бера олмаслиги ҳамда бунинг ўрнига Марказий ва Шарқий Европа давлатлари нима учун бундай йўл тутаётганини тушунтиради:\n21 апрель куни АҚШ президенти Жо Байден Украинага янги 800 миллион долларлик ёрдам пакетини эълон қилиши керак эди, бироқ у президент сифатида Украинага молиявий ёрдам кўрсатиш имкониятларини «тугатганини» айтди ва бу маблағлар Конгресс томонидан тасдиқланиши кераклигини таъкидлади. Ушбу ёрдам пакетига оғир артиллерия, дрон ва бошқа қуроллар киради.\nАввалроқ АҚШ, Буюк Британия ва Канада Донбассни у ердаги Россия армиясининг йирик ҳужумига қарши ҳимоя қилиш учун Украинага қўшимча артиллерия юборишга ваъда берган эди. АҚШ президенти Жо Байден 19 апрель куни Британия Бош вазири Борис Жонсон, Канада Бош вазири Жастин Трюдо ва бошқа Ғарб етакчилари билан масофадан суҳбатлашганидан сўнг журналистларга артиллерия АҚШ раҳбарияти Киевга юборадиган навбатдаги ўқ-дорилар партиясига киритилишини айтди.\nАҚШ Мудофаа вазирлиги матбуот котиби Жон Кирбининг таъкидлашича, Вашингтон асосий эътиборни Украина кучлари жанг майдонида деярли дарҳол қўллаши мумкин бўлган тизимлар ҳамда узоқ тайёргарликни талаб қилмайдиган жиҳозларни юборишга ҳаракат қилмоқда.


Қирғизистонликлар 1 июлдан бошлаб янги Конституция асосида яшайди | Qalampir.uz\nҚирғизистонликлар 1 июлдан бошлаб янги Конституция асосида яшайди\nОлам\t27 Апрель 2021 13:58 3591\nЖорий йилнинг 1 июлидан бошлаб Қирғизистон янги Конституция ва янги қонунлар асосида яшайди. Бу ҳақда Қирғизистон Президенти Садир Жапаров КТРК телерадиокорпорациясига берган интервьюсида маълум қилди.\nУнга кўра, бу ҳафта Қирғизистон Марказий сайлов комиссияси Конституция бўйича референдум натижаларини чиқариши керак.\n“Шундан сўнг, янги Конституция кучга киради. Аммо қонунлар икки ой ичида – депутатлар таътилидан олдин қабул қилинади. Биз барча қонунларни мувофиқлаштиришимиз керак, 17 тўплам қонун лойиҳаларини тайёрладик. Уларни парламентга тақдим этамиз. 1 июлдан бошлаб янги қонунлар ва янги Конституция асосида яшаймиз”, дейди у.\nДавлат раҳбарининг таъкидлашича, халқ президентлик бошқарув шаклини танлаган, шунинг учун мамлакатда президентлик бошқарув шакли ўрнатилади.\n“Ижро этувчи ҳокимиятни Президент, сўнгра Вазирлар Маҳкамасининг раиси, кейин эса вазирлар бошқаради. Агар илгари Президент ва ҳукумат ажратилган бўлса, энди улар бирлашади”, дейди у.\nЖапаров мамлакатда ислоҳотлар амалга оширилиши, бюрократия бўлмаслиги ва қарорлар зудлик билан қабул қилинишини таъкидлади.\n“Масалан, биз ҳали ҳам эски Конституция асосида яшаяпмиз. Агар ҳукуматга сиёсий аҳамиятга эга бўлган битта муҳим ҳужжатни тақдим этиш зарур бўлса, у 15 кундан кейингина қайтарилади. Бюрократия, бир сўз билан айтганда. Сўнгги 10 йил ичида бошқарув тизими тартибсиз эди – ҳеч ким масъулиятни ўз зиммасига олишни, қарор қабул қилишни хоҳламайди. Агар янги Конституция кучга кирса, бундай бўлмайди. Биз битта кабинетга йиғиламиз, Президент ва Ҳукумат бирлашади ҳамда қарорлар тезда қабул қилинади”, дейди Жапаров.\nЭслатиб ўтамиз, Қирғизистонда маҳаллий ҳокимият органларига сайловлар ва Конституцияга ўзгартиришлар киритиш бўйича референдум бўлиб ўтган эди. Қирғизистоннинг янги Конституцияси лойиҳаси 79 фоиз сайловчилар томонидан қўллаб-қувватланди.\n22 Январь 15:49 51904\n23 Январь 11:39 50464\n23 Январь 20:24 50260\n24 Январь 09:34 38441\n24 Январь 17:35 36808


Трамп Эронга қарши даъволарини такрорлади - Parstoday\nоктябр 22, 2020 15:31 Asia/Tashkent\nТрампнинг Эронга қарши янги даъволари\nАмерика президенти Доналбд Трамп Шимолий Каролинадаги сайлов кампанияси доирасида Эрон ҳақидаги хом хаёллари ва даъволарини такрорлади.\nФорс ахборот агентлигининг хабар қилишича, АҚШ президенти бугун Шимолий Каролинанинг Гастония шаҳрида сўзлаган нутқида, яна бир бор 2020 йил 3 ноябрдаги президент сайловида ғалаба қозонганида биринчи бўлиб Эрон ҳукумати унга телефон қилишини иддао қилди.\nАҚШ пезиденти шунингдек Невада штатидаги сайлов кампнияларидан бирида ҳам демократик партиясидан бўлган рақиби Жо Байден позициясини танқид қилиб, сайловда ғалаба қозонганидан кейин унга биринчи бўлиб қўнғироқ қиладиган давлатни Эрон бўлишини даъво қилди.\nТрамп унинг ҳукуматидаги бошқа расмийлар жумладан ТИВ раҳбари Майк Помпео ўтган ойлар ичида бир неча маротаба сўзлаган нутқлари ва қилган твитларида оммавтелефий ва ё билвосита Эрон билан музокара ўтказишини таъкидлаган.\nАҚШ президенти бу мамлакатдаги юқори лавозимдаги бошқа расмийлар шундай бир вазиятда Эрон билан музокара ўтказишдан сўз очишмоқдаки, Вашингтон режими 2018 йил май ойида бирёқлама равишда Халқаро ядровий келишувни тарк этиб Эронга қарши санкцияларни қайта тикланади.\nТрамп ҳукуматининг шундай ҳатти -ҳаракати АҚШ ичкарисида ва Халқаро миқёсида кенг танқидларга учраган.\nТрамп ва Эрон\nЭрон ҳукумати наттоғи АҚШнинг ўз мажбуриятларига сўзсиз қайтишини таъкидлади


Qalampir.uz - Эрон: “АҚШ БМТнинг Хавфсизлик Кенгашини ҳақоратлади”\nЭрон: “АҚШ БМТнинг Хавфсизлик Кенгашини ҳақоратлади”\n13:18, 06.01.2018 Олам\nРоссиянинг БМТдаги доимий вакили Василий Небензя АҚШ ўз ташаббуси билан БМТ Хавфсизлик Кенгашини обрўсизлантираётганини гапирган.\nАввалроқ, БМТ Хавфсизлик Кенгашининг жума кунига белгиланган расмий режасида Эрон масаласи бўйича йиғилиш ўтказилиши белгилангани тўғрисида хабар берилган эди.\nУшбу йиғилиш бўлиб ўтди ва Эрондаги вазият муҳокама қилинди.\nБунда сўзга чиққан АҚШнинг БМТдаги доимий вакили Никки Хейли Эрон маъмуриятининг хатти-ҳаракатини мамлакатда бўлаётган намойишлар туфайли бутун дунё кузатиб турганини таъкидлади.\nБМТ Хавфсизлик Кенгашининг бу мажлиси АҚШ ташаббуси билан чақирилган эди. Россиянинг БМТдаги доимий вакили Василий Небензя АҚШ бу ташаббуси билан БМТ Хавфсизлик Кенгашини обрўсизлантираётганини гапирган.\nВасилий Небензя ўз чиқишида, “АҚШ Кенгашнинг доимий аъзоси ва БМТ Низомининг муаллифларидан бири бўла туриб, нима учун Хавфсизлик Кенгашининг халқаро хавфсизлик ва тинчликни таъминлашдаги асосий орган сифатидаги обрўсини туширмоқда? Бугун муҳокамага киритилган мавзу Хавфсизлик Кенгашининг Низомида белгиланган вазифаларига кирмаслигини ҳаммамиз биламизку”, деган.\nШу билан бирга, АҚШда Эронга нисбатан “аллергия” борлигини айтган. Шунингдек, айнан АҚШнинг фаоллиги туфайли Эрон халқининг ўзи намойишчиларга қарши чиқиб, норозиликларни бартараф этганини келтириб ўтган.\nНебензя ўз сўзини, “Давлатнинг ичидаги муаммоларни ҳал қилишни Эроннинг ўзига қўйиб берайлик”, деб таъкидлаган.\nЭроннинг БМТдаги доимий вакили Ғуломали Хушрўй ҳам Хавфсизлик кенгаши мажлисида сўзга чиқиб, расмий Вашингтоннинг Эроннинг ички ишларига аралашиши “узоқ тарихга эга” эканлигини таъкидлаб, БМТ Хавфсизлик Кенгашининг бу мажлисининг чақирилишини АҚШнинг ўз ваколатларини суитеъмол қилиши, деб баҳолаган.\nШунингдек, у ўз сўзида, “Эрондаги ички вазиятнинг БМТ Хавфсизлик Кенгашида муҳокама қилиниши Кенгашнинг АҚШ томонидан ҳақорат қилинишидир”, деган.\nТеглар:БМТ Эрон АҚШ Россия\n15:15, 07.02.2019 2 233\n19:18, 06.02.2019 5 950\n16:58, 06.02.2019 11 703\n16:14, 06.02.2019 5 122\n18:12, 04.02.2019 14 102


Бизни ўлдирадиган овқатлар рўйхати маълум қилинди » Ўзбекистон янгиликлари – Zamin.uz\n16 февраль 2019, 17:00\nЯқинда чоп этилган бир тадқиқот иши хавотирли статистикани кўрсатди: таомга жуда кўп миқдордаги ультраишлов берилган маҳсулотларни қўшиб истеъмол қилиш ҳаётингизни қисқартириши мумкин. Бу ҳақда «Дарё» нашри маълум қилади.\nКам миқдорда ишлов бериладиган озиқ-овқат маҳсулотлари ўзларининг озиқавий хусусиятларининг катта қисмини сақлаб қолади.\nМасалан, мева, сабзавот, салат ва қовурилган ёнғоқлар. Улар билан бирга музлатилган сабзавотлар ва мевалар ҳам ўзининг фойдали хусусиятларини сақлаб қолади. Улар соғлиққа фойдали ва танани зарур озиқа моддалари билан тўлдиради.\nМинимал ишлов берилган бошқа озиқ-овқатлар сирасига соуслар ва зираворлар, шунингдек кальций ва Д витамини билан бойитилган ёрмалар, крекерлар, ёнғоқ ёғлари, ёгурт ва сут киради.\nҚайта ишлов берилган «яримтайёр» сифатида машҳур озиқ-овқатлар энг кўп муаммоларни келтириб чиқаради. Улар туз, шакар, ёғлар, шунингдек таъм берувчилар, бўёқлар ва бошқа қўшимчаларнинг бирикмасидир.\nУльтра қайта ишланган озиқ-овқат маҳсулотлари, одатда, беш ёки ундан кўп моддаларни ўз ичига оладиган ва бошқа қайта ишланган озиқ-овқат маҳсулотларида топилмайдиган, масалан, гидрогенизациялашган ёғлар, бўёқлар ёки таъмни кучайтирувчи моддаларни ўз ичига оладиган бирикмадир.\nҚуйида бир нечта ультра ишлов берилган озиқ-овқатлар рўйхати келтирилган:\n- Газланган ичимликлар;\n- Ширин ва шўр газаклар;\n- Конфетлар (қандолат маҳсулотлари);\n- Печенье ва тортлар;\n- Донли батончиклар;\n- Гўшт ва товуқ гўшти экстракти;\n- Саломатлик ва озиш учун маҳсулотлар;\n- Тайёр тортлар, паста ва писса;\n- Қадоқланган шўрвалар.\nУшбу маҳсулотларнинг рецепт ва таркибий қисмлари уларни жуда қулай (ейишга тайёр), жуда ёқимли (жуда мазали), юқори даромадли (арзон таркибли) маҳсулотлар қилиб қўяди.\nАгар сизда ушбу рўйхатдаги маҳсулотлардан бўлса, уларни узоқ ва соғлом ҳаёт кечириш учун меъёрда истеъмол қилишингиз мумкин.\nЯнгиликлар » Ҳаёт тарзи » Бизни ўлдирадиган овқатлар рўйхати маълум қилинди\n16:06 Қимматбаҳо металларни олтин изловчилар усулида қазиб олиш тўғрисидаги низом тасдиқланди\n15:18 ПСЖдан Неймар ёки Мбаппе кетса, ўрнига ким келиши маълум қилинди\n14:30 Ўзбекистон четдан шакар сотиб олишни кескин камайтирди\n21:20 Алифбо ислоҳоти халқни саводсиз қиладими?\n10:25 Россиялик машҳур хонанда Дима Билан автоҳалокатга учради…\n09:59 Серхио Рамоснинг учинчи фарзанди дунёга келади


Ўзбекистонда коронавирус инфекциясини юқтирганлар сони 27 мингдан ошди - UzNews.uz\nЎзбекистонда коронавирус инфекциясини юқтирганлар сони 27 мингдан ошди\nКеча кун давомида жами 746 ҳолатда касаллик қайд этилган.\nКеча, 4 август куни Ўзбекистонда 746 ҳолатда касаллик қайд этилган бўлиб, уларнинг 23 нафари Карантин марказидаги фуқаролар орасида, 723 нафари коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган. Бу ҳақда Соғлиқни сақлаш вазирлиги хабар берди.\nШу билан бирга, Тошкент шаҳрида 4 нафар, Сирдарё ва Тошкент вилоятларида 1 нафардан, жами 6 нафар коронавирусга чалинган бемор вафот этди.\nКеча Тошкент шаҳри, Қорақалпоғистон Республикаси, Тошкент, Самарқанд, Қашқадарё, Сурхондарё, Наманган, Хоразм, Андижон ҳамда Фарғона вилоятларида жами 789 нафар бемор соғайди.\nҲозирда касаллик қайд этилган жами 27 047 нафар бемордан 18 051 нафари соғайиб, даволаниш кўрсаткичи 66 фоизни ташкил этмоқда. Айни пайтда тиббиёт муассасаларида даволанаётган 8 831 нафар бемордан 619 нафари оғир, 155 нафари эса ўта оғир аҳволда.


Тошкент шаҳар ҳокимияти дабдабали тўйларга қарши янги кампания бошлади. Халқ депутатлари Тошкент шаҳар кенгашида жорий ҳафта бошроғида ўтказилган йиғинда тўй-ҳашам, оилавий базмлар ва маъракаларни тартибга солиш асосий масала бўлди.\nЎзбек нашрлари бераётган хабарга кўра, шаҳар ҳокими Раҳмонбек Усмонов раислигида ўтган мажлисда пойтахт аҳолиси тинчлигини таъминлаш мақсадида овоз кучайтиргичлар ёрдамида қўшиқ ва мусиқа, ресторан, кафе, тантаналар ўтказиладиган заллар ҳамда хусусий ҳовлиларда шовқинни кўзда тутувчи тадбирларни 23:00дан 6:00гача ўтказишни тақиқлаш масаласи кўриб чиқилган.\nМажлисда шунингдек, келин-куёв ва уларнинг яқинлари шаҳарда сайр қилаётган пайтда йўл ҳаракати қоидаларига амал қилишларини қаттиқ назоратга олиш масаласи ҳам кўтарилди. Аҳоли орасида тўйларни камтарона, ортиқча сарф-харажат ва дабдабасиз ўтказиш тўғрисида тушунтириш ҳамда жамоатчилик фикри билан ҳисоблашмайдиган фуқароларни маҳалла йиғинларида муҳокама қилиш ишларини ташкиллаштириш тавсия этилди.\nЎзбекистон ҳукумати йиллардан бери дабдабали тўйларга қарши курашиб келади ва бунга оид кўплаб қарорлар қабул қилинган. Шунга қарамасдан аксари иқтисодий қийинчиликларни бошдан кечираётган ўзбекистонликлар тўй ва маьракага қиладиган харажатлари миқдори камайиш ўрнига, йилдан йилга кўпайиб бормоқда.


Панзинорм форте – medu.uz – Дорилар ҳақида маълумотлар ўзбек тилида\nHome Йўриқномалар Панзинорм форте\nПрепаратнинг савдо номи: Панзинорм форте 20 000 (Panzynorm forte 20 000).\nТаъсир этувчи модда (ХПН): мультиэнзим (multienzymes) (lipase, amylase, protease).\nфаол модда: 20000 ТБ ЕФ липаза, 12000 ТБ ЕФ амилаза, 900 ТБ ЕФ протеаза энзим фаоллигига эга чўчқа панкреатини;\nёрдамчи моддалар: лактоза моногидрати, микрокристалл целлюлоза, кросповидон, сувсиз коллоид кремний диоксиди, магний стеарати, гипромеллоза, метакрил кислотаси ва этилакрилат сополимери (1:1), триэтилацетат, титан диоксиди (Е 171), тальк, симетикон – эмульсия, ванилин ароматизатори, бермагот ароматизатори, макрогол 6000, натрий кармеллоза ва полисорбат 80.\nТаърифи: силлиқ, думалоқ, қавариқ, оқ ёки оч-кулранг рангли плёнка қобиқ билан қопланган хушбўй ҳидли таблеткалар.\nФармакотерапевтик гуруҳи: Овқат ҳазм бўлишига ёрдам берувчи воситалар, шу жумладан фермент воситалар. Фермент препаратлари.\nПанзинорм форте 20 000 панкреатик ферментлар танқислигини тиклайди, катаболик метаболизмни оширади ва мальдигестиянинг клиник манзарасини яхшилайди. Фаол энзимлар, панкреатик ферментлар таъсир қиладиган ингичка ичакда ажралиб чиқади. Юқори липаз фаоллик панкреатик ферментлар етишмовчилиги билан боғлиқ бўлган мальдигестияни даволашда муҳим роль ўйнайди. Липаза гидролиз йўли билан ёғларни ёғ кислоталари ва глицеролга парчалайди, шундай қилиб, уларни сўрилишига ва ёғда эрувчи витаминларни сўрилишига ёрдам беради. Амилаза углеводларни декстранлар ва қандларгача парчалайди, протеаза эса оқсилларни парчалайди. Панзинорм форте 20 000 овқатнинг ҳамма турларини ўзлаштирилишини оширади ва беморнинг овқатланишини яхшилайди. Препарат стеатореяни олдини олади ёки мальдигестия билан боғлиқ бўлган симптомларни камайтиради.\nПанкреатин сурункали панкреатитдаги оғриқни камайишига ёрдам беради. Бу хусусияти, тахмин қилинишича, протеазаларнинг таъсири билан боғлиқ, улар меъда ости безининг ўз ферментлари секрециясини ингибиция қилади. Бу самаранинг механизми хали охиригача аниқ эмас.\nЭнзимлар – табиий бирикмалар бўлиб, улар овқатни ҳазм бўлишини таъминлайдилар. Таблеткаларнинг плёнка қобиғи уларни меъда ширасининг таъсиридан ҳимоя қилади. Энзимлар – бу оқсиллар, улар организмда синтез қилинади, асосан ичакда аутолиз ва протеолизис йўли билан фаолсизлантирилади ва парчаланади. Овқат ҳазм қилиш ферментларининг аҳамиятсиз қисми аҳлат билан чиқарилади.\nМеъда ости безининг ташқи секретор фаолиятини етишмовчилиги (сурункали панкреатит, муковисцидоз ва х.к.).\nМеъда, ичак, жигар, ўт пуфагининг сурункали яллиғланишли ва дегенератив касалликлари; овқат ҳазм бўлиши, метеоризм, диарея билан бирга кечувчи бу аъзоларнинг резекцияси ёки нурланишдан кейинги ҳолат (мажмуавий даволаш таркибида).\nМеъда-ичак йўлларининг фаолияти нормал бўлган беморларда парҳездаги бузилишларда овқат ҳазм бўлишини яхшилаш учун.\nҚорин бўшлиғини рентгенография ва УТТ га тайёрлашда қўлланилади.\nДоза шахсий равишда танланади.\nДаволаш паст дозалардан бошланади: 1 таблеткадан кунига уч марта овқатини асосий қабул қилиш вақтида қабул қилинади. Агар панкреатик энзим етишмовчиликнинг симптомлари сақланса, доза аста-секин оширилиши мумкин. Одатдаги доза 1-2 таблетка овқатни асосий қабул қилишлар вақтида (кунига 3 марта) етарли бўлади. Агар зарурати бўлса, унда енгил тамадди вақтида 1 таблеткадан қабул қилиш мумкин. Дозалаш юқори бўлиши мумкин, шунга қарамай пациент симптомларни олдини олиш учун зарур бўлган энг кам дозани қабул қилиши керак, бу айниқса муковисцидоз бўлган беморлар учун муҳимдир.\nБолалар одатда камроқ дозаларга мухтож бўладилар.\nПанзинорм форте 20 000 препарати билан даволаш жараёнида пайдо бўлиши мумкин бўлган ножўя самаралар:\nкам: панкреатик ферментларнинг жуда юқори дозалари гиперурикемия ва гиперурикозурия чақириши мумкин.\nМеъда-ичак йўллари (МИЙ) томонидан бузилишлар\nкам: юқори дозалари кўнгил айниши, қусиш, қоринда оғриқ, ични суюқ келиши ёки қабзият, терини периорал ёки перианал таъсирланишини чақириши мумкин;\nжуда кам: панкреатик ферментларнинг катта дозаларини (бир кг тана вазнига ҳар куни 10000 ТБ ЕФ дан кўпроқ) қабул қилаётган муковисцидози бўлган айрим беморларда, чамбар ичак ва илеоцекал бўлимнинг стриктураси аниқланган (фиброзли колонопатия).\nжуда кам: ўта юқори сезувчанлик реакциялари (хусусан, тошма, қичишиш, шунингдек нафас йўлларининг обструкцияси кузатилиши мумкин).\nНожўя реакциялар пайдо бўлган ҳолларда даволашни тўхтатиш керак.\nПанзинорм фортс 20 000 ни чўчқа протеинларига ёки препаратнинг ҳар қандай бошқа компонентларига ўта юқори сезувчанликда қўллаш мумкин эмас.\nЎткир панкреатити ёки сурункали панкреатитни зўрайиши бўлган пациентлар Панзинорм форте 20 000 ни қабул қилмасликлари керак.\nМуковисцидози бўлган 15 ёшгача пациентларга препаратни буюриш мумкин эмас.\nПанкреатик ферментлар фолат кислотасини сўрилишига тўсқинлик қилади. Шундай самарага эга бўлган (бикарбонат ва циметидин каби) препаратлар бир вақтда қўлланганда, ва панкреатик ферментларнинг юқори дозалари билан давомли даволашда, вақти-вақти билан қон зардобида фолатларнинг концентрациясини назорат қилиш ва/ёки фолат кислотаси етишмовчилигини компенсация қилиш керак.\nПанкреатик ферментлар темирни сўрилишини пасайтириши мумкин, лекин бу ўзаро таъсирнинг клиник аҳамияти аниқланмаган.\nПанзинорм форте 20 000 таблеткаларининг кислотага чидамли қобиғи ўн икки бармоқ ичакда парчаланади. Агар ўн икки бармоқ ичакда рН сезиларли даражада паст бўлса, панкреатик ферментлар ўз вақтида ажралиб чиқмайди. Н2 рецепторларининг ингибиторлари ва “протон помпаси” ингибиторлари билан ёндош даволаш, панкреатик ферментларнинг таъсирини кучайтиради, бу Панзинорм форте 20 000 нинг пастроқ дозаларини буюриш имконини беради.\nТаблетка қобиғи оғиз бўшлиғи шиллиқ қаватини фаол панкреатик ферментлари томонидан шикастланишини олдини олади ва ферментларни меъда ширасининг таъсиридан ҳимоя қилади. Таблеткаларни бутунлигича ютиш ва уларни чайнамаслик керак.\nМуковисцидози бўлган оз сонли беморларда панкреатик ферментларнинг юқори дозаларини (тана вазнига кунига липаза бўйича 10000 ХБ ЕФ дан кўпроқ) қўллаш, чамбар ичак ва йўғон ичакнинг илеоцекал бўлимининг стриктураларини ривожланишига олиб келади. Агар Панзинорм форте 20 000 қабул қилаётган беморда ичак тутилиши симптомлари пайдо бўлса, мумкин бўлган сабаб сифатида фиброз колонопатияни кўриш керак.\nПрепаратнинг ёрдамчи моддалари хақида махсус маълумот\nПанзинорм форте 20 000 лактоза сақлайди. Лактозани ўзлаштираолмаслик муаммолар, лактаза етишмовчилиги ёки глюкоза-галактозани кам сўрилиши каби, кам учрайдиган муаммолари бўлган пациентлар препаратни қабул қилмасликлари керак.\nҲомиладорлик ва лактация даврида зарарли таъсири хақида маълумотлар йўқ. Ферментлар меъда-ичак йўлларидан сўрилмайди, шунга қарамай, хавф истисно қилинмайди. FDA таснифига мувофиқ ҳомиладорликда панкреатин С категориясига киритилган. Агар потенциал фойда хавфни оқласа қўллаш кўрсатилган.\nАвтотранспортни бошқариш ва механизмлар билан ишлаш қобилиятига таъсири аниқланмаган.\nДозани ошириб юборилиши тизимли интоксикация чақириши юзасидан далиллар йўқ.\nСимптомлари. Дозани ошириб юборилишини кўнгил айниши, қусиш, диарея, гиперурикемия ва гиперурикозурия, перианал таъсирланиш ва фақат муковисцидози бўлган беморларда – фиброз колонопатияни чақириши мумкин.\nДаволаш. Доза ошириб юборилган ҳолларда: препаратни қабул қилишни тўхтатиш, яхши гидратацияни таъминлаш, симптоматик даволашни ўтказиш тавсия этилади.\n1, 3 ёки 10 блистер қўллаш бўйича йўриқномаси билан бирга картон қутида.


Истанбулда тўқнашувлар шиддати кучайди\n29 ноябр 2020, Тошкент вақти: 13:08\nИстанбулдаги Тақсим майдони, 2013 йилнинг 11 июни.\nТуркиянинг Истанбул шаҳрида полиция ва намойишчилар ўртасидаги тўқнашувлар туни билан давом этди.\nПолиция намойишчиларни Тақсим майдонидан сиқиб чиқариш учун кўздан ёш сиздирувчи газ, сув пуркагич ва резина ўқлардан фойдаланди. Норозилар эса полицияга қарши тош ва ёнувчи модда билан тўлатилган шишалар улоқтирди.\nЧоршанба тонгида ҳам давом этаётган тўқнашувларда қанча одам жароҳат олгани ҳақида ҳозирча аниқ маълумот йўқ. Айни пайтда тунги тўқнашув 12 кун аввал бошланган тўқнашувлар ичида энг мудҳиши экани айтилмоқда.\nИстанбул ҳокими Ҳусейн Авни Мутлу сешанба оқшомида махсус кучлар норозиларни тарқатиш амалиётини туну кун тўхтамай давом эттириши ҳақида билдирган.\nАввалроқ Туркия бош вазири Ражаб Тоййиб Эрдўғон намойишчилар расмийларнинг тоқатини тоқ қилганини таъкидлаганди.\nТуркияда ҳукуматга қарши норозиликлар 31 май куни Тақсим майдонининг Гези паркида дарахтлар кесилиши ва савдо маркази қурилишига қарши намойишга чиққан одамларни полиция куч билан тарқатиб юборганидан кейин бошланган.\nТўқнашувлар чоғида икки намойишчи ва бир полиция ходими нобуд бўлган, беш мингдан ортиқ одам жароҳат олган.


МХХ товламачилик йўли билан 50 минг доллар олмоқчи бўлган Олий суд ходимини қўлга олди\n18:40 / 30.01.2017\nЎзбекистон Миллий хавфсизлик хизмати тезкор ходимлари Бош прокуратура ходимлари билан биргаликда Олий суднинг маълумот-ҳуқуқий таъминот бўлими катта маслаҳатчиси, 37 ёшли Азизхон Маматовни қўлга олишди. У тадбиркорлардан бирининг иши юзасидан ижобий қарор чиқарилиши учун 50 минг АҚШ долларини товламачилик йўли билан олмоқчи бўлган. Бу ҳақда Спутник Ўзбекистон куч маҳкамасидаги манбага асосан хабар берди.\nИкки тадбиркор нотариал шартномага кўра фуқаро А.Олимжоновдан Тошкент шаҳрининг Миробод туманидаги қурилиши битмаган бинони сотиб олишган. Шундан сўнг бино капитал таъмирдан чиқарилди, бу ерда тадбиркорлик фаолиятини ташкил этиш режалаштирилганди.\n“Кейинчалик Олимжонов бинони аввалги эгасидан деярли тортиб олган ҳолда фирибгарлик йўли билан қўлга киритгани маълум бўлди. 2016 йилнинг майида Олимжонов кўчмас мулкни тортиб олгани учун 168 модда (“Фирибгарлик”) билан судланди, Яккасарой туман суди уни 10 йилга озодликдан маҳрум этди. Шу билан бир қаторда, суд бинонинг аввалги эгасига объект қийматига тенг бўлган етказилган моддий зарарни қоплаб бериш ҳақида қарор чиқарди”, - дея таъкидлаб ўтган манба.\n2016 йилнинг августида бино биринчи эгаси жиноят ишлари бўйича Тошкент шаҳар судида юқорида айтилган икки тадбиркор ҳамда А.Олимжонов ўртасидаги олди-сотди шартномасини ҳақиқий эмас деб топиши ҳамда аввал сотиб юборилган мулкни қайтариб бериш ҳақидаги қарорга эришади. "Бунга жавобан бинонинг янги эгаларидан бири Олий судга шикоят билан мурожаат қилди, у эса Тошкент шаҳар судининг қарорини бекор қилди ҳамда ишни қайта кўриб чиқишга юборди. Шу ерда Азизхон Маматов аралашади. У ижобий қарор чиқарилиши учун тадбиркорлардан 50 минг АҚШ долларини ундирмоқчи бўлади. Маматов маблағнинг ярмини дарров беришни, иккинчи қисмини эса – суд қарори чиқарилгач беришларини талаб қилади", - дея таъкидлаб ўтган суҳбатдош.\nТезкор ходимлар Азизхон Маматовни пойтахтнинг Шайҳонтохур туманидаги кафелардан бирида у 25 минг доллар олаётган пайтида ашёвий далил билан қўлга олишди.\nХабарда айтилишича, Бош прокуратура ушбу ҳолат бўйича Ўзбекистон Республикаси ЖКнинг 168 ва 28, 211 моддалари бўйича жиноят иши қўзғатди.\nМХХ Олий суд\nЖазони ўташ муассасаларида инсон ҳуқуқларини таъминлаш бўйича Бош прокуратурага ахборот киритилди – Олий суд\nТергов жараёни давомида “Водийгазтаъминот” ходимининг ҳаракатида жиноят аниқланмади


ПРОФЕССИОНАЛ БОКС ФЕДЕРАЦИЯСИДА ҲИСОБОТ-САЙЛОВ ЙИҒИЛИШИ БЎЛИБ ЎТДИ\nЎзбекистон Профессионал бокс федерациясида ҳисобот-сайлов йиғилиши бўлиб ўтди. Федерация раиси Мирзанозим Дўстмуродов бошқарган йиғилишда йил сарҳисоби билан бирга қатор ташкилий масалалар ҳам кўриб чиқилди.\nЎзбек бокси ривожига улкан хисса қўшиб келаётган мутахассис Владимир Николаевич Шин федерация раисининг биринчи ўринбосари этиб тайинланди. Сидней-2000 Олимпиадаси чемпиони Муҳаммадқодир Абдуллаев раис ўринбосари лавозимида қолди.\nЙиғилишда федерация бош директори Набижон Исманов, тадбирлар ташкил этиш бўлими бошлиғи Зуфар Сулаймонов сўзга чиқиб, профессионал боксчиларимизнинг иштироклари хусусида ҳисобот, келгуси режалари бўйича маълумот беришди.


Толибон Афғонистонда ҳокимиятни ўз қўлига олганидан бир ой ўтиб Би-би-сининг Яқин Шарқ бўйича муҳаррири Жереми Боуэн мамлакат жанубидаги Ҳелманд вилоятига сафар қилди.\nАфғонистон: Толибон соқол қиришни тақиқлади\nТолибон сартарошларга эркакларнинг соқолини олишни тақиқлади. Бу тақиқни бузганлар Афғонистонда жорий этилган исломий шариатни бузишда айбланиб жазога тортилишидан огоҳлантирилди.\nЎзбекистондаги "Ижтимоий фикр" маркази ўтказган сўровда маълум бўлишича, ўзбекистонликларнинг анчаси президентликка номзодларнинг телевизион жонли эфирда ўзаро баҳслашишларини кўришни хоҳлашади.\nКоронавирус: Қашшоқ давлатларга вакцина етмаяпти, ғарб давлатларида эса муддати ўтиб яроқсиз бўлиши мумкин\nПрезидент Байден дунё етакчиларини келгуси йил сентябр ойигача жаҳон аҳолисининг 70 фоизини эмлашга оид масъулиятни ўз зиммасига олишга чақирди.\nBi-bi-si O‘zbek TV - Afg‘oniston uchun 16 sentyabr teledasturi\nБМТ Бош Ассамблеяси навбатдаги сессияси бораётган вақтда Покистон Ташқи ишлар вазири Шоҳ Маҳмуд Қурайший Ассошиэйтед Пресс ахборот агентлигига берган интервьюсида Ўзбекистон Президенти Шавкат Мирзиёевнинг Афғонистонни яккаламаслик кераклиги ҳақидаги фикрини такрорлади.\nРивожланган мамлакатларда Ковид-19 га қарши эмлаш тобора тезлашиб борар экан, бундан кейин нима бўлади, деган савол тобора долзарблашмоқда. Ниҳоят улар барча чегараларни очадими ва коронавируснинг янги вариантларининг пайдо бўлиши бунга қанчалик халақит бериши мумкин? Жамоавий иммунитетдан ҳали узоқмизми ва коронавирусга қарши самарали даво топилмагунча дунё нормал ҳаётга қайта оладими? Би-би-си пандемиядан чиқишнинг мумкин бўлган асосий сценарийлари ва уларнинг қай бири бугунги кунда олимларга эҳтимоли кўпроқ кўринаётгани ҳақида ҳикоя қилади.\nBBC Dunyo TV: Хитой шимоли-шарқидаги шаҳар нега абгор бўлмоқда? - BBC News O'zbek


Йўлларни таъмирлаш учун «фойдаланувчи тўлайди» тизими жорий этилади...(ми?) — Teletype\nЙўлларни таъмирлаш учун «фойдаланувчи тўлайди» тизими жорий этилади...(ми?)\nМаълумки, АҚШ кўплаб соҳалар қатори ўзининг сифатли автомобиль йўллари билан мақтана оладиган дунёдаги илғор давлатлар сирасига киради. Қолаверса, ушбу омил мамлакат иқтисодий тараққиётининг сири сифатида ҳам эътироф этилади. Ҳатто, бу борада «Америкаликлар бой бўлгани учун йўл қургани йўқ, йўл қургани учун бой бўлган» деган асосли фикрлар ҳам айтилади.\nЁки бўлмаса, Хитойни олайлик. Бу мамлакат ярим аср аввал қаттиқ қопламали йўллар масаласида дунёдаги энг қолоқ давлатлардан бири ҳисобланарди. Бироқ ўтган асрнинг саксонинчи йилларига келиб, хитойликлар сифатли йўл қурмай, иқтисодий барқарорликка эришиб бўлмаслигини тушуниб етди. Халқ орасида «Бойишни истасак, йўл қуришимиз керак» деган шиорлар пайдо бўлди. Натижада Хитой бугун дунёнинг энг тараққий этган давлатлари сафидан муносиб ўрин эгаллади.\n«Йўллар сифати борасида эътирозлар жуда кўп»\nЯширмаймиз, сўнгги йилларда Ўзбекистонда ҳам замонавий транспорт коммуникация тизимини яратиш, халқаро ва ички аҳамиятга эга автомобиль йўлларини қуриш ҳамда реконструкция қилиш борасида салмоқли ишлар амалга оширилди. Бироқ қилинаётган бу саъй-ҳаракатлар соҳадаги муаммоларга тўлиқ ечим бўлаётгани йўқ. Афсуски, бугун умумий фойдаланишдаги ва ички йўлларимизнинг сифати борасида фуқароларимизда кўплаб эътирозлар пайдо бўлмоқда. Тизимдаги муаммоларни ҳал этиш учун амалга оширилаётган ишлардан эса кўнгил тўлмайди.\nХабарингиз бор, жорий йил 25 май куни Президентимиз Шавкат Мирзиёев транспорт соҳасининг барқарор ишлашини таъминлаш ва изчил ривожлантириш масалалари бўйича йиғилиш ўтказди. Унда давлатимиз раҳбари ички йўллар масаласига ҳам алоҳида тўхталиб, уларнинг ҳолати ёмонлиги, одамлар бундан норози эканини қайд этаркан, 80 минг километр ички йўлларни реконструкция қилиш, бу борада бутун дунёда қўлланиб келинаётган «фойдаланувчи тўлайди» тизимини жорий этиш зарурлигини айтиб ўтди.\n«Йўл» фондини қайта тиклаш керакми?\n— Ҳозирда мамлакатимиздаги қарийб 70 фоиз йўл тармоғи таъмирга муҳтож, — дейди Тошкент автомобиль йўлларини лойиҳалаш, қуриш ва эксплуатацияси институти Автомобиль йўлларини қуриш ва эксплуатация қилиш кафедраси мудири, техника фанлар номзоди, профессор Аслиддин Ўроқов. — Имкониятларимиздан тўлиқ фойдалана олсак, йилида йўлларнинг 5-6 фоизини таъмирлашга имконимиз етади. Бироқ қолгани-чи?!\nАйтиш лозимки, Президентимиз илгари сураётган «фойдаланувчи тўлайди» тизими кўп жиҳатдан ички автомобиль йўллари сифатини таъминлашда бугунги кун талабларига мос келади. Кўпгина давлатлар қонунчилигида «ифлослантирувчи тўлайди» тамойилига асосланиб «фойдаланувчи тўлайди» тамойили киритилган. Бу тизимлар тўлиқ ўхшаш эмас, лекин «ифлослантирувчи тўлайди» тамойилида ресурслардан фойдалангани ҳисобига унинг кейинчалик қайта тикланиши учун ҳақ тўланиши талаб этилади. «Фойдаланувчи тўлайди» тамойили киритилишига ҳам йўлдан фойдаланган автотранспорт воситалари, айниқса, оғир юк автомобиллари йўлларни емирилишига сабабчи бўлганлиги учун ҳам, кейинчалик йўлларни қайта тикланишига ҳақ тўланиши асос қилиб олинган. Ҳозирда кўпгина Европа давлатларида ушбу тамойил қўлланилмоқда. Бу тизимни йўлга қўйиш учун, аввало, йўл соҳасига йўналтириладиган маблағлар манбаси аниқ бўлиши ва бу пуллар фақат ва фақат йўллар учунгина сарфланиши керак. Мисол учун, дунёнинг илғор мамлакатлари тажрибасида йўлларни лойиҳалаш, қуриш, таъмирлаш, реконструкция ва эксплуатация қилиш учун кетадиган зарур маблағлар, солиқ тушумлари «Йўл фонди» ҳисобида жамланади. Тўғри, мамлакатимизда ҳам илгари ана шундай фонд бўлган, бироқ яқин йилларда унинг фаолияти маълум сабабларга кўра тугатилди. Агар мазкур фондни қайта тикласак, давлатимиз раҳбари айтган «фойдаланувчи тўлайди» тизимини амалиётга муваффақиятли татбиқ эта оламиз. Лекин агар сарфланадиган «Йўл» фонди маблағлари самарадорлиги ва натижадорлигини таъминлай олмасак, бу ҳам муаммога ечим бўлмайди. Бунинг учун йўл ишларига ишлатилаётган харажатлар самарадорлик индикаторларини белгилаб олиш керак ва шу асосида маблағларни мақсадли режалаштириш тизимига ўтиш лозим.\nЙўл қуриш эмас, уни «ямаш» билан оворамиз\nХабарингиз бўлса, 2019 йилнинг январь ойидан ҳайдовчилар 1 литр бензин пулининг 20 фоизини қўшимча акциз солиғи сифатида тўлаб келмоқда. Хўш, ана шу маблағларнинг қанчаси йўллар учун сарфланмоқда?\n— Очиғини айтиш керак, юртимизда акциз солиғидан йўл ишларига маблағлар йўналтиришни назорат қилиш механизми яхши ишламайди, — дейди Аслиддин Ўроқов. — Мисол учун, мамлакатимизнинг бирор шаҳар ёки туманидаги суюлтирилган газ ёки бензин қуйиш шохобчасидан харид қилинган маҳсулотнинг акциз солиғи тўғридан-тўғри ана шу ҳудуднинг маҳаллий бюджетига тушади. У маблағлар қонуний асосда, мақсадли равишда шаҳар кўчалари қурилиши ва таъмирига йўналтирилиши лозим. Бироқ айрим маҳаллий раҳбарлар бу маблағни автомобиль йўлларини таъмирлаш учун эмас, балки ўз ҳудудида оқсаётган қайсидир соҳани ривожлантиришга йўналтиради. Ўйламанки, агар «Йўл» фондини тикласак, давлатимиз раҳбари айтган «фойдаланувчи тўлайди» тизимини соҳага тўлиқ татбиқ этиш билан бирга, бундай муаммоларни ҳам бартараф этамиз. Яъни тизимга йўналтирилаётган пулларни марказлашган ҳолда назорат қилиш, йўллар учун ажратилаётган маблағлардан мақсадли фойдаланиш имкони туғилади. Бир нарсани унутмайлик, биз бугун йўл соҳасида нимадир иш қиляпмиз деяпмизу, лекин аксарият ҳолларда йўлларни «ямаш» билан оворамиз. Агар муаммоларга ижобий ечим топишни истасак, масалага бўлган ёндашувни тубдан ўзгартиришимиз шарт. Ана шунда давлатимиз раҳбари таъкидлаган тизим тўлиқ ишлай бошлайди. Фақат «ямаш» билангина иш битмаслигини, ҳеч бир соҳа сифатли автомобиль йўлларисиз ривожланмаслигини тушуниб етишимиз зарур. Акс ҳолда 100 йилдан кейин ҳам «Йўлларимиз нега сифатсиз?» деб юраверамиз.\nМалакали кадрларсиз муаммо ҳал бўлмайди\nАслида қандай соҳа бўлмасин, унинг ривожида илм-фанга қаратилган эътибор муҳим ўринга эга. Айниқса, сифатли йўл қуриш тармоғида етук ва малакали кадрларга доим талаб юқори бўлган.\nБироқ тан олиш лозим, юртимизда охирги 15-20 йил давомида соҳа учун малакали кадрлар тайёрлашга жиддий эътибор берилмади, илмий тадқиқот ишларига эса панжа орасидан қаралди. Натижада автомобиль йўлларини лойиҳалаш ва қуриш борасида ён қўшниларимиздан ҳам ортда қолиб кетдик. Шундай экан, маҳаллий кадрлар малакасини ошириш, уларнинг йўлсозлик соҳасида илғор мамлакатлар мутахассислари билан тажриба алмашишлари учун шароит яратиш, тизимга инновацион лойиҳаларни кенг татбиқ этиш, бунинг учун илмий соҳага етарли маблағ ажратиш зарур. Ана шунда тизимда олиб борилаётган ислоҳотлар натижадорлиги янада ортади.


Сўнгги парвоз - zarnews.uz\nМетин қояда ҳайбатли бир бургут атрофга ғамгин қараб турарди. Қоялар орасида совуқ шамол изғир, қор парчалари тўзғиб ётарди. Бургутнинг шундоқ қаршисидаги қузғун жасадининг ярми чириган, ўлакса қуённи чўқилаб емоқда эди.\n- Ҳой, бургут, бу туришда очингдан ўласан, - деди қузғун қанотларини бир-бирига ураркан. - Кел, е. Буни сен учун топиб келдим.\nБургут ўлаксага жирканиб қаради.\n- Сасиган этни ейманми? Мен иссиқ эт ейишга кўникканман. Ҳаром этдан ҳазар қиламан.\n- Гапинг тўғридир, аммо ўлиб кетасан.\nБургут индамади. У бир неча кундан бери оч эди. Бўрон неча кундирки, тингани йўқ, бирор нима овлай деса имконсиз. Очлик уни енга бошлаган эди. У ҳар замонда қанотини зўрға қимирлатиб қўярди.\nҚузғун қуённи унинг оёқлари тагига тортиб келди.\n- Биламан, - деди у бургутга тик боқиб, - сен ўлакса емайсан. Бунга ғуруринг йўл қўймайди. Лекин тирик қолиш учун е. Кучга кирасан ва ўлжа излайсан.\nБургут бошини буриб олди.\n- Бу исқиртни оёғим тагидан йўқот.\n- Ҳеч кимга айтмайман.\n- Ҳеч кимга айтмайсан? Мен ўз виждоним олдида айбдор бўлиб қоламан. Ўлаксани есам бутун бургутлар иснодга қолади.\nБургут ўз сўзида турди. Мадори қочавергач, қоя лабига келди-да, пастга қараб шўнғиди. Кучсиз қанотлари уни кўтаролмасди. Оқибатда чирпирак бўлиб айланиб, яланғоч тошга бориб урилди.\nУнинг бу қилиғидан ҳайратга тушган қузғун бургутнинг ёнига учди. Ёнига келганида бургут аллақачон жон таслим қилиб бўлганди...\nЎлакса ейишни бутун авлод-аждоди учун ор деб билган бургут сўнгги парвозни амалга оширганида юзлаб чақирим наридаги шаҳардаги тўйхонада бетига келинчаклардай упа суртиб, видеода чиройли чиқиши учун лабини андак қизартириб олган куёвбола кайвони онахоннинг жонқирқар сўзлари остида атрофдагиларга эгилиб салом берарди.\n- Куёв салом, куёв салом,\nҚайнотасига бир салом...


Непалдаги навбатдаги зилзила қурбонлари сони 42 нафарга етди\n07:04 / 13.05.2015 1379\nНепалда 7,3 магнитудали биринчи ерости силкинишлари 12 май куни Тошкент вақти билан 12.05 да қайд қилинди. Зилзила маркази Непал пойтахти Катмандудан шарқий томонда83 кмузоқликда жойлашган. Зилзила ўчоғи18,5 кмчуқурликда бўлган. Бундан кейин яна 6 марта зилзила рўй бериб, улардан энг кучлисининг магнитудаси 6,3 даражани ташкил этган.\nАввалроқ Непалда 25-26 апрель кунларида рўй берган кучли зилзила 8 мингдан зиёдроқ кишининг умрини олиб кетган эди.


Африкада бир кунда президент ва бош вазирга суиқасд қилинди\nАфрикада бир кунда президент ва бош...\n24.06.2018 18:28 0 1651\nЗимбабве президенти Эммерсон Мнангагвага суиқасд уюштирилди. Президент Булавайо шаҳридаги стадионда нутқ сўзлаётганида кутилмаганда портлаш содир бўлди. Оқибатда вице-президент Константино Чивенга, унинг рафиқаси ва вазирлардан бири жабр кўрди. Президент ўз вақтида хавфсиз ерга эвакуация қилинди. Бу ҳақда «Lenta.ru» хабар бермоқда.\nБундан ташқари, Аддис-Абебада Эфиопия бош вазири Абия Аҳмадни қўллаб ўтказилаётган намойиш чоғида ҳам граната портлатилди. Портлаш Аҳмад пойтахтдаги марказга йиғилган минглаб кишилар олдида нутқ сўзлаб бўлиши билан юз берган. Натижада бир киши ҳалок бўлган, 150 киши жароҳатланган. Бош вазирни эса қўриқчилар олиб кетишган.\nсуиқасд Африка Президент